Klagte teen Dewani-regter laat vaarShrien Dewani tydens sy verhoor in die Wes-Kaapse hooggeregshof Foto: Nardus Engelbrecht/SAPA/Pool Die Higher Education Transformation Network (HETN) en ŉ groep genaamd Justice4Anni het Traverso daarvan beskuldig dat sy bevooroordeeld was ten gunste van Dewani se regspan tydens die verhoor. Die RDK se gedragskomitee het gesê albei partye se klagtes was op opinie gegrond en dat dit nie deur betroubare feite gestaaf is nie. “Ontnugtering oor ’n geregtelike besluit regverdig nie ’n dissiplinêre proses nie. Die res van die klagtes deur HETN en Justice4Anni is ligsinnig en sonder substansie,” het die komitee in sy uitspraak gesê. Die HETN en Justice4Anni het regter Traverso daarvan beskuldig dat sy geweier het dat sleutelbewyse deur die staat by die hof ingedien word. Hulle het gesê Traverso was nalatig, onbevoeg en dat haar optrede nadelig vir die onafhanklikheid en onpartydigheid van die hof was. Dewani is daarvan beskuldig dat hy mense gehuur het om sy vrou, Anni, te vermoor tydens hul wittebrood in Kaapstad in 2010. Hy is verlede jaar vrygespreek.